钦定古今图书集成/明伦汇编/氏族典/第272卷 > 王楫
## 钦定古今图书集成/明伦汇编/氏族典/第272卷 > 王楫

按《元史王楫传》，“楫字巨川，凤翔虢县人。父霆，金武节
将军。楫弱冠举进士不第，入终南山读书。泰和中，诣
阙上书，论当世急务。金主俾给事缙山元帅府，用高
琪荐，特赐进士出身，授副统军，守涿鹿隘。太祖将兵
南下，楫鏖战三日，兵败见执，释之，授都统。甲戌，授宣
抚使，从猛安入觐，授银青荣禄大夫，兼御史大夫。时”
河间、清沧复叛，帝命楫讨之，得军民万口。孛秃恶其
反复，欲尽诛之，楫解之曰：“驱群羊使东西者，牧人也，
羊何知哉？歼其渠魁足矣。”帝命阇里毕与皇太弟国
王分拨诸侯王城邑，谕阇里毕曰：“汉人中若王宣抚
者，可任使之。”丙戌，从征西夏及秦州，夏人尽撤桥梁
为备，军阻不得前。帝问诸将，皆不知计所出。楫夜督
士卒运木石，比晓桥成，军乃得进。庚寅，从征关中，长
驱入京兆，进克凤翔。壬辰，从攻汴京。癸巳，奉命持国
书使宋，宋人甚礼重之，即遣使以金币入贡。楫前后
凡五往，以和议未决，隐忧致疾，卒于南。